Omdat daar so baie skurkagtige aktiwiteite saans in my tuin is, het ek ook nou 'n roepradiotjie gekry wat gekoppel is aan ons plaaslike gemeenskapspolisieringsforum. Dis seker 'n totale illusie, maar die idee dat ek net op die radio kan spring as daar probleme is, laat my bietjie veiliger voel
Toe le ek nou gisteraand knus in my bed met my boek en luister oor die radiotjie hoe die buurtwag 'n kroek hier agter my teen die berg probeer vastrek.
Dis net "Charlie Alpha" voor en "Roger Foxtrot" agter en die eter is sommer so dik en krakerig van al die testosteroon. Ag en al die radioterme is tog so sexy, dink julle nie? … en as so 'n groep manne so uitasem met mekaar kommunikeer dan raak ek skoon opgewonde! Dis enige tyd beter as enige iets wat die esybiesie kan opdis, dit verseker ek julle!
Toe iemand egter se: "Tango Alpha, ons is nou besig om van agter te penetreer", toe val ek uit die bed uit!
2 soorte rooi
'n Vriendin van my wat tans in Oaxaca in Mexico bly, is besig met 'n interessante projek. Sy wil weer begin om cochineal-rooi van goggas te vervaardig vir die kleur van materiaal.
Cochineal is 'n parasiet-plantluis wat leef op kaktusse in Suid Amerika. Van julle sal dalk onthou dat Suid Afrika die goggas ook op 'n stadium ingevoer het om indringerkaktusspesies hier by ons te kom beheer.
Hier kan julle meer lees oor die interessante goggas en hulle gebruik in voedselkleursel en ander kleurstowwe.
"n Ander skakering van rooi wat my oog gevang het, is Caput mortuum – rooi. Dit beteken letterlik "Dooie kop" en het 'n vreeslike interessante geskiedenis wat julle hier kan lees.
Caput mortuum word natuurlik vandag sinteties vervaardig en val onder die violet spektrum. Dis nie 'n vreeslike opwindende kleur nie – so 'n maroenerige rooi – en dit dooi die oomblik as mens dit op papier aanwend, maar die feit dat dit oorspronklik van opgemaalde egiptiese mummies vervaardig is, spreek tot my fyn ontwikkelde sin vir die makabere.
Gelukkig het kunstenaars in die 19e eeu al opgehou om dit te gebruik toe hulle besef het waarvan dit gemaak word…wat mens wys dat kunstenaars darem ook 'n gewete het, ne?